তথ্যবিবরণী                                                                                                  নম্বর : ৬৪৮

**‍‍‍‍‍‍‍‍‍‍‍‍শেরপুরের একজন বরেণ্য ব্যক্তি শিক্ষাগুরু নগেন্দ্র চন্দ্র পাল**

**-- সংস্কৃতি প্রতিমন্ত্রী**

ঢাকা, ৫ ফাল্গুন (১৮ ফেব্রুয়ারি) :

সংস্কৃতি বিষয়ক প্রতিমন্ত্রী কে এম খালিদ বলেছেন, শিক্ষাগুরু নগেন্দ্র চন্দ্র পাল ছিলেন আদর্শ শিক্ষক, খ্যাতিমান নাট্যকার ও অভিনেতাসহ বহু গুণে গুণান্বিত একজন মানুষ। নানাবিধ প্রতিভার সুষম সম্মেলন ঘটেছে এ ক্ষণজন্মা ব্যক্তিত্বের মধ্যে। ছাত্র-ছাত্রীসহ যারা এ মহান শিক্ষকের সংস্পর্শে এসেছেন, সবাই তার স্নেহ, মমতা ও ভালোবাসায় ধন্য হয়েছে। মোদ্দাকথা, শেরপুরের একজন বরেণ্য ব্যক্তি শিক্ষাগুরু নগেন্দ্র চন্দ্র পাল। আমি তাঁর স্মৃতির প্রতি গভীর শ্রদ্ধা জানাই।

প্রতিমন্ত্রী আজ রাজধানীর বাংলা একাডেমির আবদুল করিম সাহিত্যবিশারদ মিলনায়তনে সাবেক সিনিয়র সচিব আবদুস সামাদ ফারুক সম্পাদিত ‘আলোকের ঝর্ণাধারায় শিক্ষাগুরু নগেন্দ্র চন্দ্র পাল’ শীর্ষক স্মারকগ্রন্থের প্রকাশনা উৎসবে প্রধান অতিথির বক্তব্যে এসব কথা বলেন।

বাংলা একাডেমির মহাপরিচালক কবি মুহম্মদ নূরুল হুদার সভাপতিত্বে অনুষ্ঠানে বিশেষ অতিথি হিসেবে বক্তৃতা করেন সাবেক সিনিয়র সচিব সাজ্জাদুল হাসান, পানি সম্পদ মন্ত্রণালয়ের সচিব নাজমুল আহসান ও পরিকল্পনা মন্ত্রণালয়ের আইএমইডি বিভাগের সচিব আবুল কাশেম মোঃ মহিউদ্দিন।

আলোচনা করেন গ্রন্থটির সম্পাদক সাবেক সিনিয়র সচিব ও সোশ্যাল ডেভেলপমেন্ট ফাউন্ডেশনের চেয়ারম্যান আবদুস সামাদ ফারুক, সাবেক সচিব জি এম সালেহ উদ্দিন, অধ্যাপিকা খালেদা রায়হান রুবী, শিক্ষাগুরুর পুত্র ব্যাংকার বিশ্বনাথ পাল ও আলোঘর প্রকাশনার স্বত্বাধিকারী মোঃ সহিদ উল্লাহ। শুভেচ্ছা বক্তব্য রাখেন সোশ্যাল ডেভেলপমেন্ট ফাউন্ডেশনের ব্যবস্থাপনা পরিচালক এ জে এম সাখাওয়াত হোসেন।

প্রতিমন্ত্রী পরে রাজধানীর বাংলামোটরস্থ বিশ্বসাহিত্য কেন্দ্র মিলনায়তনে বিশ্ববাংলা সংস্কৃতি পরিষদের দ্বিতীয় প্রতিষ্ঠাবার্ষিকী উপলক্ষ্যে আয়োজিত সাংস্কৃতিক অনুষ্ঠান ও আন্তর্জাতিক গুণিজন সম্মাননা প্রদান অনুষ্ঠানে প্রধান অতিথির বক্তৃতা করেন।

**#**

ফয়সল/এনায়েত/সঞ্জীব/সেলিম/২০২৩/২০৪০ ঘণ্টা

তথ্যবিবরণী নম্বর: ৬৪৭

**রাজনীতির টোকাইদের নিয়ে জোট করেছে বিএনপি**

**--- তথ্য ও সম্প্রচার মন্ত্রী**

রংপুর, ৫ ফাল্গুন **(**১৮ ফেব্রুয়ারি**):**

আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ বলেছেন, ‘রাজনীতিতে যে সব দলের কোনো খবর নাই, নাম নাই, ঠিকানা নাই, সভাপতি আছে সম্পাদক নাই বা সম্পাদক আছে সভাপতি নাই, সেই সব রাজনীতির টোকাইদের নিয়ে জোট করেছে বিএনপি।’

মন্ত্রী বলেন, ‘২০১৮ সালের নির্বাচনে ডান-বাম-অতিডান-অতিবাম-তালেবান সবাইকে নিয়ে জোট করে মাত্র ৬টি আসন পাওয়া বিএনপি এবার তাদের সেই ২২ দলীয় জোট ভেঙে দিয়ে করলো ১২ দলীয় জোট, তারপর নামসর্বস্ব রাজনীতির ‘টোকাই’দের নিয়ে করেছে ৩৪ দলীয় জোট। আর সামনে ৩৪ দলীয় জোটের ২৪ জন, মঞ্চে ১৬ জন নেতা আর ১০০ জন সাংবাদিক -এই হচ্ছে তাদের সভা-সমাবেশ। তাদের যে নির্বাচনে কোনো সম্ভাবনা নাই, সেটা বুঝতে বিশেষজ্ঞ হওয়া লাগে না।’

আজ রংপুর শহরের কেন্দ্রীয় বাস টার্মিনাল চত্বরে রংপুর মহানগর আওয়ামী লীগ আয়োজিত শান্তি সমাবেশে প্রধান অতিথির বক্তৃতায় মন্ত্রী এ সব কথা বলেন।

গত ডিসেম্বরে বিএনপির ৬ সাংসদের পদত্যাগের পর বিএনপি থেকে বেরিয়ে এসে পয়লা ফেব্রুয়ারির উপনির্বাচনে স্বতন্ত্র অংশ নিয়ে পুনরায় এমপি নির্বাচিত হওয়া উকিল আব্দুস সাত্তারের উদাহরণ দিয়ে সম্প্রচারমন্ত্রী হাছান বিএনপির উদ্দেশে বলেন, ‘আপনারা যদি আগামী নির্বাচনে অংশগ্রহণ না করেন, শত শত উকিল আব্দুস সাত্তার তৈরি হয়ে আছে নির্বাচন অংশগ্রহণ করার জন্য। তখন আর কম্বলের মধ্যে লোম খুঁজলে পাবেন না।’

ড. হাছান বলেন, ‘সমগ্র দেশে বিএনপি আবার আগুনসন্ত্রাসী-সন্ত্রাসীদের মাঠে নামিয়েছে। ২০১৩-১৪-১৫ সালে যারা বাসে, ট্রেনে, লঞ্চে, ট্রাকে আগুন দিয়েছে, জীবন্ত মানুষকে পুড়িয়ে হত্যা করেছে, তারা আবার মাঠে নেমেছে।’

রংপুরের মানুষের কথা স্মরণ করে তিনি বলেন, ‘বিশ্ব ইজতেমা থেকে ফেরার পথে এই রংপুরেরও একজন মানুষকে তারা পুড়িয়ে হত্যা করেছে। রংপুরে ট্রাকে আগুন দিয়ে ড্রাইভিং সিটে বসে রাতে ঘুমন্ত ট্রাক ড্রাইভারকে তারা পুড়িয়ে অঙ্গার করে ফেলেছে।’

‘২০১৪ সালে তারা শত শত নির্বাচনি কেন্দ্র স্কুলঘর জ্বালিয়ে দিয়েছে, সেখানে পুড়ে ছারখার হয়ে যাওয়া বইয়ের পোড়া টুকরো বুকে চেপে শিশুরা বিলাপ করেছে, সেই তারা আবার মাঠে নেমেছে, সে কারণেই আমরা শান্তি সমাবেশ দিয়েছি’ বলেন হাছান মাহ্‌মুদ।

মন্ত্রী বলেন, ‘বিএনপি বিষধর সাপ, তারা এখন পদযাত্রার নামে দম নিচ্ছে, সুযোগ পেলেই ছোবল দেবে। এর নমুনাও পেয়েছি। সিরাজগঞ্জ ও অন্যান্য জেলায় তাদের পদযাত্রা থেকে আমাদের সমাবেশের ওপর হামলা, পিস্তল উঁচিয়ে সন্ত্রাসী তান্ডব আমরা দেখেছি। তারা আমাদের শান্তি সমাবেশের কারণ জিজ্ঞেস করে। অথচ তারা অশান্তি সৃষ্টির অপচেষ্টা করে বলেই আমাদের শান্তি সমাবেশ।’

এ সময় রংপুরের উন্নয়নে আওয়ামী লীগের ভূমিকা তুলে ধরে বলেন, খালেদা জিয়ার ১০ বছর, এরশাদ সাহেবের সাড়ে ৯ বছরে রংপুর ‘বিভাগ’ হয়নি, জননেত্রী শেখ হাসিনা রংপুরকে বিভাগ বানিয়েছেন, সিটি কর্পোরেশন বানিয়েছেন, ঢাকা সংযোগ মহাসড়ক ছয় লেনে উন্নীত হয়েছে, যেখানে দেশের অর্থনীতির   
লাইফ-লাইন ঢাকা-চট্রগ্রাম সড়কেও এখনো চার লেন।

রংপুর মহানগর আওয়ামী লীগের আহবায়ক ডা. মোঃ দেলোয়ার হোসেনের সভাপতিত্বে আওয়ামী লীগের সাংগঠনিক সম্পাদক সুজিত রায় নন্দী প্রধান বক্তা, দলের কেন্দ্রীয় সদস্য এডভোকেট হোসনে আরা লুৎফা ডালিয়া ও এডভোকেট সফুরা বেগম বিশেষ অতিথি, রংপুর ২ আসনের সংসদ সদস্য আবুল কালাম মোঃ আহসানুল হক চৌধুরী ও জেলা আওয়ামী লীগের আহ্বায়ক শাহাদত হোসেন বকুলসহ স্থানীয় নেতৃবৃন্দ আমন্ত্রিত বক্তা হিসেবে বক্তব্য রাখেন।

#

আকরাম/এনায়েত/সঞ্জীব/শামীম/২০২৩/২০৩০ঘণ্টা

তথ্যবিবরণী                                                                                    নম্বর : ৬৪৬

**স্মার্ট বাংলাদেশ গড়তে শিক্ষার্থীদের অগ্রণী ভূমিকা পালন করতে হবে**

**---পানিসম্পদ প্রতিমন্ত্রী**

বরিশাল, ৫ ফাল্গুন (১৮ ফেব্রুয়ারি):

পানি সম্পদ প্রতিমন্ত্রী জাহিদ ফারুক বলেছেন, আজকের শিশুরাই আগামী দিনের ভবিষ্যৎ। দেশের জনগণের আস্থার প্রতীক বঙ্গবন্ধুকন্যা প্রধানমন্ত্রী শেখ হাসিনা'র স্মার্ট বাংলাদেশ গড়তে হলে আজকের শিক্ষার্থীদের কে সুশিক্ষায় শিক্ষিত হয়ে দেশ গড়তে অগ্রণী ভূমিকা পালন করতে হবে। তাদেরকে মাদক থেকে দূরে থাকতে হবে। মাদকের কারণে শুধু নিজের নয় বরং মাদকসেবীর জীবন ভবিষ্যৎসহ তার পরিবার এবং সমাজ ধ্বংস হয়ে যাচ্ছে। মাদক থেকে দূরে থেকে দেশ গড়ার লক্ষ্যে সকলকে মাদক থেকে দূরে থাকার ও ভবিষ্যতের স্মার্ট বাংলাদেশের জন্য নিজেকে উপযোগী করে তুলতে মনযোগ সহকারে লেখাপড়া করার আহ্বান জানান তিনি।

আজ বরিশাল সদর উপজেলার চাঁদপুরা ইউনিয়নের ২০২ নং চর হিজলতলা কাজেম আলী সিকদার সরকারি প্রাথমিক বিদ্যালয়ের নবম বার্ষিক ক্রীড়া প্রতিযোগিতা ও সাংস্কৃতিক অনুষ্ঠানে প্রতিমন্ত্রী এসব কথা বলেন।

প্রতিমন্ত্রী বলেন, লেখাপড়ার পাশাপাশি খেলাধুলায় আরো মনোযোগী হতে হবে। যারা লেখাপড়ার পাশাপাশি নিজেদের খেলাধুলায় সম্পৃক্ত করেছে, তারা দুই ক্ষেত্রেই ভালো করেছে। খেলাধুলা করলে মনমানসিকতা বড় হয় ও তারা কখনো ভুল পথে পা বাড়ায় না। লেখাপড়ার পাশাপাশি নিয়মিত খেলাধুলা করে নিজেদের শরীর স্বাস্থ্য ঠিক রেখে ভবিষ্যতে দেশকে উন্নত দেশ গড়ার লক্ষ্যে নিজেদেরকে তৈরি করতে হবে।

প্রতিমন্ত্রী আরো বলেন, সরকার শিক্ষার্থীদের লেখাপড়ার পাশাপাশি খেলাধুলা ও সংস্কৃতি চর্চায় উৎসাহিত করতে চায়। এ লক্ষ্যে প্রাথমিক বিদ্যালয়ের শিক্ষার্থীদের জন্য বঙ্গবন্ধু ও বঙ্গমাতা গোল্ডকাপ টুর্নামেন্ট চালু করেছে সরকার। এ দুই টুর্নামেন্ট প্রাথমিক বিদ্যালয়ের শিক্ষার্থীদের ফুটবলে উৎসাহিত করছে।

এসময় শিক্ষার্থীসহ স্থানীয়রা পানি সম্পদ প্রতিমন্ত্রী'র কাছে একটি শহিদ মিনার স্থাপন করার দাবি জানালে তিনি আগামী কিছু দিনের মধ্যে একটি শহিদ মিনার নির্মাণ করে দেবার জন্য তাৎক্ষণিকভাবে ব্যবস্থা গ্রহণ করার আশ্বাস দেন।

অনুষ্ঠানের উদ্বোধন করেন বিশিষ্ট সমাজসেবক ও বরিশাল মহানগর আওয়ামী যুবলীগ এর যুগ্ম আহবায়ক আলহাজ্ব মাহমুদুল হক খান মামুন। ৮ নং চাঁদপুরা ইউনিয়ন পরিষদের চেয়ারম্যান এইচ এম জাহিদের সভাপতিত্বে উপস্থিত ছিলেন উপজেলা নির্বাহী অফিসার মোঃ মনিরুজ্জামান, এছাড়াও বিশেষ অতিথি হিসেবে উপস্থিত ছিলেন, জেলা প্রাথমিক শিক্ষা অফিসার মোহন লাল দাস, সহকারী জেলা শিক্ষা অফিসার মোঃ মোস্তফা কামাল, জেলা পরিষদের সদস্য শহিদুল ইসলাম ইটালি শহিদ, উপজেলা পরিষদের ভাইস চেয়ারম্যান মাহবুবুর রহমান মধু।

#

গিয়াস/সিরাজ/এনায়েত/সঞ্জীব/আব্বাস/২০২৩/১৯৫৬ ঘণ্টা

তথ্যবিবরণী নম্বর: ৬৪৫

**দক্ষতার উন্নয়নে প্রশিক্ষণ ও পুঁজি সহায়তা নিয়ে তরুণ-তরুণীদের পাশে থাকবে সরকার**

**--আইসিটি প্রতিমন্ত্রী**

সিংড়া (নাটোর), ৫ ফাল্গুন **(**১৮ ফেব্রুয়ারি**):**

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, দেশে একজন তরুণ-তরুণীও বেকার থাকবে না, যদি তারা নিজেদের দক্ষ করে তুলতে পারে। দক্ষতার উন্নয়নে আইসিটি বিভাগ তরুণ-রুণীদের জন্য প্রশিক্ষণ ও পুঁজি সহায়তা নিয়ে পাশে থাকবে।

প্রতিমন্ত্রী আজ নাটোরের সিংড়ার গোল-ই-আফরোজ সরকারি কলেজ মাঠে ‘সিংড়া আইসিটি ফ্রিল্যান্সিং ক্যাম্প এবং চাকরি উৎসব-২০২৩’ এর সমাপনী দিনে ‘প্রশিক্ষণ, প্রযুক্তি ও পুঁজি’ শীর্ষক এক আলোচনা সভায় বক্তৃতা করেন।

স্থানীয় তরুণ-তরুণীদের মধ্যে তথ্যপ্রযুক্তিনির্ভর কর্মসংস্থান ও ক্যারিয়ার গড়ে তোলায় উদ্বুদ্ধ করতে যৌথভাবে এ অনুষ্ঠানের আয়োজন করে তথ্য ও যোগাযোগ প্রযুক্তি বিভাগের অধীন বাংলাদেশ কম্পিউটার কাউন্সিল (বিসিসি)-এর এনহান্সিং ডিজিটাল গভর্নমেন্ট অ্যান্ড ইকোনমি (ইডিজিই) প্রকল্প, বাংলাদেশে হাই-টেক পার্ক কর্তৃপক্ষের ডিজিটাল উদ্যোক্তা এবং উদ্ভাবন ইকো-সিস্টেম উন্নয়ন (ডিইআইইডি) প্রকল্প এবং আইসিটি বিভাগের লার্নিং অ্যান্ড আর্নিং ডেভেলপমেন্ট প্রকল্প ।

প্রতিমন্ত্রী বলেন, প্রধানমন্ত্রী শেখ হাসিনার ডিজিটাল বাংলাদেশ শহর ও গ্রামের মধ্যে, পুরুষ ও নারীর মধ্যে, ধনী ও দরিদ্রের মধ্যে দূরত্ব কমিয়েছে। পৃথিবীর বড় বড় কোম্পানিতে বাংলাদেশের তরুণ তরুণীরা ঘরে বসে কাজ করছে। তিনি বলেন, প্রধানমন্ত্রী ইতিমধ্যে ২০৪১ সাল নাগাদ স্মার্ট বাংলাদেশ বিনির্মাণের ঘোষণা দিয়েছেন। এ ঘোষণার বাস্তবায়নে অগ্রণী ভূমিকা পালন করতে পারে দেশের তরুণরা। এজন্য প্রত্যেককে প্রযুক্তি শিক্ষায় শিক্ষিত হতে হবে। নিজেদেরকে দক্ষ করে তুলতে হবে এবং প্রযুক্তিনির্ভর কর্মসংস্থানের পথ বেছে নিতে হবে। তিনি আরো বলেন, আইসিটি বিভাগের আইডিয়া প্রকল্প থেকে ৩৮২ টি স্টার্টআপকে ১০ লাখ টাকা করে অনুদান প্রদান করা হয়েছে। আমরা হার পাওয়ার প্রকল্পের মাধ্যমে দেশের ৪৩টি জেলায় ২৫ হাজার নারী উদ্যোক্তা তৈরি করব।

পলক বলেন, আইসিটি উপদেষ্টা সজীব ওয়াজেদ জয় তারুণ্যের মেধা আর প্রযুক্তির শক্তি এ দুটিকে কাজে লাগিয়ে আইসিটি খাতে গত ১৪ বছরে ২০ লাখ তরুণ-তরুণী কর্মসংস্থান সৃষ্টি করেছেন। তিনি বলেন, সরকার ২০২৫ সালের মধ্যে তথ্যপ্রযুক্তিনির্ভর কর্মসংস্থান ৩০ লাখে উন্নীত করার লক্ষ্যমাত্রা নির্ধারণ করেছি। সেই লক্ষ্যে শিক্ষিত তরুণদের ফ্রিল্যান্সিংসহ আইটি পেশা গ্রহণে উৎসাহিত করা হচ্ছে।

অনুষ্ঠানে বক্তব্য দেন আইসিটি বিভাগের সচিব মোঃ শামসুল আরেফিন, বাংলাদেশ হাই-টেক পার্কের ভারপ্রাপ্ত ব্যবস্থাপনা পরিচালক ড. খন্দকার আজিজুল ইসলাম, ইডিজিই প্রকল্প পরিচালক ড. মুহম্মদ মেহেদী হাসান, ডিইআইইডি প্রকল্প পরিচালক আবুল ফাতাহ মোঃ বালিগুর রহমান, বাংলাদেশ কল সেন্টার অ্যাসোসিয়েশনের সভাপতি ওয়াহিদ শরীফ, সিংড়া পৌরসভার মেয়র মোঃ জান্নাতুল ফেরদৌস,   
গোল-ই-আফরোজ সরকারি কলেজের অধ্যক্ষ অধ্যাপক মোঃ ফরহাদ হোসেন।

চাকরি উৎসব-২০২৩ এ কোডার ট্রাস্ট, নকরেক আইটি, বিএফডিএসসহ ২৭টি প্রতিষ্ঠান অংশগ্রহণ করে। এসব প্রতিষ্ঠান ৩ হাজার ৬৪১টি চাকরির আবেদনের ভিত্তিতে সাক্ষাৎকার নেয়।

#

শহিদুল/সিরাজ/সঞ্জীব/শামীম/২০২৩/১৭০৫ঘণ্টা

তথ্যবিবরণী                                                                 নম্বর : ৬৪৪

**বইপাঠ মানুষকে অনন্ত সুখ ও সমৃদ্ধির পথে এগিয়ে নেয়**

**---স্থানীয় সরকার মন্ত্রী**

ঢাকা, ৫ ফাল্গুন (১৮ ফেব্রুয়ারি):

স্থানীয় সরকার মন্ত্রী মোঃ তাজুল ইসলাম বলেছেন, অতীতে দেশদখল করে সম্পদ অর্জন করা হতো। বর্তমানে আর তা দরকার হয় না, এখন জ্ঞান অর্জনের মাধ্যমে সম্পদশালী হওয়া সম্ভব। জ্ঞানই আলো এবং সমৃদ্ধির উৎস জানিয়ে তিনি বলেন, জ্ঞানের আধার হচ্ছে বই এবং লাইব্রেরি।

জাতীয় গ্রন্থাগার ও সাহিত্য সম্মেলন-২০২৩ উপলক্ষ্যে বাংলাদেশ শিশু একাডেমি, ঢাকায় অনুষ্ঠিত আলোচনা সভায় আজ প্রধান অতিথির বক্তব্যে এ কথা বলেন তিনি। অনুষ্ঠানে প্রধান আলোচক হিসেবে উপস্থিত ছিলেন সংস্কৃতি বিষয়ক প্রতিমন্ত্রী কে এম খালিদ।

বই হচ্ছে মানুষের অকৃত্রিম বন্ধু উল্লেখ করে মন্ত্রী বলেন, বইপাঠের মাধ্যমে মানুষ স্বপ্ন দেখে। বইপাঠ মানুষকে অনন্ত সুখ ও সমৃদ্ধির পথে এগিয়ে নেয়। এ সময় তিনি আরো বলেন, বই লেখকের জ্ঞান, অভিজ্ঞতা এবং স্বপ্ন প্রজন্ম থেকে প্রজন্মে সঞ্চারিত করে।

স্থানীয় সরকার মন্ত্রী বলেন, জ্ঞানের এই অগ্রসরতাই সভ্যতাকে এগিয়ে নেয়। এ সময় তিনি বইপাঠের সাথে সাথে সবাইকে তথ্যপ্রযুক্তি জ্ঞান, চতুর্থ শিল্প বিপ্লব, আর্টিফিশিয়াল ইন্টেলিজেন্স, রোবটসহ বিভিন্ন বিষয়ে জ্ঞান অর্জন করারও আহ্বান জানান।

অনুষ্ঠানে সংস্কৃতি প্রতিমন্ত্রী বলেন, আমরা প্রকৃত শিক্ষায় শিক্ষিত আলোকিত প্রজন্ম গড়ে তুলতে চাই। সংস্কৃতি বিষয়ক মন্ত্রণালয় সে লক্ষ্যে কাজ করে যাচ্ছে। আমরা বর্তমানে জাতীয় গ্রন্থকেন্দ্রের মাধ্যমে ৮৭২টি পাঠাগারকে অনুদান প্রদান করছি এবং খুব দ্রুত এর পরিধি বৃদ্ধি করতে চাই।

প্রতিমন্ত্রী বলেন, আমরা পরীক্ষামূলকভাবে ১০০টি সেলুন লাইব্রেরি চালু করেছি, যা পুরোপুরি সফল হয়েছে। তিনি বলেন, আমরা গণগ্রন্থাগার অধিদপ্তরের ডিজিটালাইজেশন প্রকল্প হাতে নিয়েছি যেখানে সরকারি পাঠাগারের পাশাপাশি বেসরকারি গ্রন্থাগারসমূহও সংযুক্ত থাকবে।

অনুষ্ঠানের সভাপতিত্ব করেন বাংলাদেশ বেসরকারি গণগ্রন্থাগার পরিষদ ও ট্রাস্টি এর সভাপতি মালিক খসরু।

 #

হেমায়েত/সিরাজ/সঞ্জীব/আব্বাস/২০২৩/১৭৪৪ ঘণ্টা

তথ্যবিবরণী                                                                                        নম্বর : ৬৪৩

**রমজানে নিত্যপণ্যের কোনো সংকট হবে না**

**---কৃষিমন্ত্রী**

ধনবাড়ী (টাঙ্গাইল), ৫ ফাল্গুন (১৮ ফেব্রুয়ারি):

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, উন্নয়নের ধারা অব্যাহত রাখতে জনগণ আবার শেখ হাসিনাকেই ক্ষমতায় আনবে। আগামী নির্বাচনে জনগণ আবার আওয়ামী লীগকে বিপুল ভোটে নির্বাচিত করবে। বিএনপির পায়ের নিচে মাটি নেই, তাদের কথায় রাজনৈতিক অস্থিতিশীলতা তৈরি হবে না, সরকারের পতন হবে না।

আজ টাঙ্গাইলের ধনবাড়ীতে পাইস্কা উচ্চ বিদ্যালয়ের প্রাক্তন শিক্ষার্থীদের পুনর্মিলনীতে মন্ত্রী এসব কথা বলেন।

মন্ত্রী বলেন, সামনে রোজার মাস আসছে। সরকার সার্বিক প্রস্তুতি নিচ্ছে। রমজানে নিত্যপ্রয়োজনীয় পণ্যের কোনো সংকট হবে না।

ছাত্রছাত্রীদের উদ্দেশে কৃষিমন্ত্রী বলেন, প্রধানমন্ত্রী শেখ হাসিনার নেতৃত্বে দেশ অনেক উন্নত হয়েছে। তবে সকল মানুষের জীবনকে উন্নত করতে হলে দেশটিকে আরো উন্নত করতে হবে। অবৈধভাবে ধনসম্পদ উপার্জন আর বিলাসিতায় জীবন না কাটানোর আহ্বান জানিয়ে তিনি বলেন, কত টাকা আমাদের দরকার, কতটুকু বিলাসিতা প্রয়োজন সেটি ভেবে দেখতে হবে। অন্যের প্রয়োজন ও জীবনযাত্রার দিকেও খেয়াল রাখতে হবে।

অনুষ্ঠানে বিদ্যালয়ের প্রাক্তন ছাত্র ফোরামের সভাপতি গোলাম সামদানি, প্রাক্তন শিক্ষার্থী স্কয়ার হাসপাতালের পরিচালক ডা. সানোয়ার হোসেন, আমেরিকা প্রবাসী বিশিষ্ট ব্যবসায়ী ফজলুল করিম বাচ্চু, প্রকৌশলী আজিজুর রহমান, ধনবাড়ী উপজেলা পরিষদের চেয়ারম্যান হারুনার রশীদ হীরা প্রমুখ বক্তব্য রাখেন।

পুনর্মিলনীতে ৭৫ বছরের পুরানো বিদ্যালয়টির দুই হাজারেরও বেশি নবীন-প্রবীণ শিক্ষার্থী উপস্থিত ছিলেন।

পরে কৃষিমন্ত্রী মধুপুর উপজেলা পরিষদে বিশেষ এলাকার জন্য উন্নয়ন সহায়তা কর্মসূচির আওতায় ক্ষুদ্র নৃগোষ্ঠীর ৩৫০ জন ছাত্রছাত্রীদের মধ্যে শিক্ষাবৃত্তি ও বাইসাইকেল বিতরণ করেন। এছাড়া, মন্ত্রী আন্তর্জাতিক মাতৃভাষা দিবস উপলক্ষ্যে তিন দিনব্যাপী বইমেলার উদ্বোধন করেন।

#

কামরুল/সিরাজ/সঞ্জীব/আব্বাস/২০২৩/১৭৫০ ঘণ্টা

তথ্যবিবরণী                                                                                                  নম্বর : ৬৪২

**কোভিড-১৯ সংক্রান্ত সর্বশেষ প্রতিবেদন**

ঢাকা, ৫ ফাল্গুন (১৮ ফেব্রুয়ারি) :

          স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ২৮ শতাংশ। এ সময় ১ হাজার ৭৯৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৯ হাজার ৯৫ জন।

**#**

সুলতানা/সিরাজ/সঞ্জীব/রেজাউল/২০২৩/১৭১৮ ঘণ্টা

তথ্যবিবরণী নম্বর: ৬৪১

**সরকার গ্রামীণ জীবনমান উন্নয়নে কাজ করছে**

**- স্থানীয় সরকার প্রতিমন্ত্রী**

ময়মনসিংহ, ৫ ফাল্গুন **(**১৮ ফেব্রুয়ারি**):**

গ্রামীণ জীবনমান উন্নয়নে বর্তমান সরকার অগ্রাধিকারভিত্তিতে কাজ করছে বলে জানিয়েছেন পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য।

আজ ময়মনসিংহ সিটি কর্পোরেশনের শহীদ শাহাবুদ্দিন মিলনায়তনে আয়োজিত অংশীদারিত্বমূলক পল্লী উন্নয়ন প্রকল্প-৩’র উদ্যোগে আয়োজিত ময়মনসিংহ বিভাগ এবং গাজীপুর ও টাঙ্গাইল জেলার অধীন অঞ্চলসমূহের প্রতিনিধি এবং উপকারভোগীদের অংশগ্রহণে তিনদিনব্যাপী আঞ্চলিক কর্মশালায় প্রধান অতিথির বক্তব্যে এসব কথা বলেন।

মাঠ পর্যায়ের কর্মকর্তাদের স্বচ্ছতার সাথে দায়িত্ব পালনের আহ্বান জানিয়ে প্রতিমন্ত্রী বলেন, গ্রামীণ স্বনির্ভর অর্থনীতি গড়াই ছিল জাতির পিতার লক্ষ্য। প্রধানমন্ত্রী তাঁর দূরদর্শিতার মাধ্যমে দেশকে এগিয়ে নিয়ে যাচ্ছেন। বিশ্বের সবচেয়ে বড় অর্থনীতির দেশগুলোর মধ্যে বাংলাদেশের অবস্থান ৩৫তম।

স্বপন ভট্টাচার্য্য উল্লেখ করেন, আমাদের ক্রয়ক্ষমতা ও আর্থিক সক্ষমতা বৃদ্ধি পেয়েছে। সুযোগ্য নেতৃত্বের অভাবে যদি বাংলাদেশের বর্তমান অবস্থা ধ্বংস হয় তাহলে পরবর্তী প্রজন্ম আবার পিছিয়ে যাবে। আগামী নির্বাচনে এই বিবেচনা মাথায় রেখেই কাজ করতে হবে। আমাদের আগামী প্রজন্ম ভালো থাকবে, না ২০ বছর পিছিয়ে যাবে, সেটি মাথায় রেখে আপনারা নিশ্চই পদক্ষেপ গ্রহণ করবেন। বর্তমানে দেশের উন্নয়ন ধারাবাহিকতা রক্ষা করতে হলে আওয়ামী লীগের কোনো বিকল্প নেই।

প্রতিমন্ত্রী বলেন, জনগণ ও জনপ্রতিনিধি সকলের অংশগ্রহণে পিআরডিপি-৩ প্রকল্পটি অত্যন্ত সফলতার সাথে বাস্তবায়িত হচ্ছে। দেশের গ্রামাঞ্চলে জীবনমানের যে অভূতপূর্ব উন্নতি হয়েছে, তার পেছনে অংশীদারিত্বমূলক পল্লী উন্নয়ন প্রকল্পের অবদান রয়েছে।

বাংলাদেশ পল্লী উন্নয়ন বোর্ড (বিআরডিবি)’র মহাপরিচালক আঃ গাফফার খানের সভাপতিত্বে ময়মনসিংহ সিটি কর্পরোশনের প্রধান নির্বাহী কর্মকর্তা মোঃ ইউসুফ আলী, বিআরডিবির যুগ্ম সচিব ও পরিচালক (পরিকল্পনা) সরদার মোঃ কেরামত আলীসহ ময়মনসিংহ বিভাগ এবং গাজীপুর ও টাঙ্গাইল জেলার বিআরডিবির বিভিন্ন পর্যায়ের কর্মকর্তা সংশ্লিষ্ট ইউপি চেয়ারম্যানগণ উপস্থিত ছিলেন।

#

হাবিব/সিরাজ/সঞ্জীব/শামীম/২০২৩/১৬৫০ঘণ্টা

তথ্যবিবরণী                                                                                       নম্বর : ৬৪০

**শিক্ষার্থীদের বিশ্বমানের শিক্ষায় গড়ে তুলতে হবে**

**-এনামুল হক শামীম**

শরীয়তপুর, ৫ ফাল্গুন (১৮ ফেব্রুয়ারি) :

পানি সম্পদ উপমন্ত্রী এ কে এম এনামুল হক শামীম বলেছেন, প্রধানমন্ত্রী শেখ হাসিনা প্রাথমিক শিক্ষা থেকে শুরু করে বিশ্ববিদ্যালয় পর্যন্ত শিক্ষার মানোন্নয়নে কাজ করে চলেছেন। তিনি প্রতিটি উপজেলা সদরে থাকা মাধ্যমিক শিক্ষা প্রতিষ্ঠানকে সরকারিকরণ করেছেন। প্রতিটি শিক্ষা প্রতিষ্ঠানে শেখ রাসেল ডিজিটাল ল্যাব স্থাপন করেছেন। পুরাতন শিক্ষা প্রতিষ্ঠানগুলোতে নতুন ভবন করে দিচ্ছেন। জেলায় জেলায় নতুন বিশ্ববিদ্যালয় গড়ে তুলছেন এবং বিভিন্ন সুযোগসুবিধা বৃদ্ধির মাধ্যমে তিনি শিক্ষকদের মর্যাদাও বাড়িয়েছেন। আর এতকিছুর মূলে রয়েছে আধুনিক শিক্ষায় শিক্ষিত একটি বিশ্বমানের আগামী প্রজন্ম গড়ে তোলা। তাই শিক্ষার্থীদের বিশ্বমানের শিক্ষায় গড়ে তুলতে হবে।

উপমন্ত্রী আজ শরীয়তপুরের সখিপুর উপজেলায় হাজী শরীয়তউল্লাহ কলেজে প্রাথমিক ও মাধ্যমিক শিক্ষার মানোন্নয়নের লক্ষ্যে আয়োজিত শিক্ষক সমাবেশে প্রধান অতিথির বক্তব্যে এসব কথা বলেন।

এনামুল হক শামীম আরো বলেন, জাতির পিতা বঙ্গবন্ধু শেখ মুজিবুর রহমানের নেতৃত্বে বাংলাদেশ স্বাধীন হওয়ার পর ৩৭ হাজার প্রাথমিক বিদ্যালয়কে জাতীয়করণ, ১১ হাজার প্রাথমিক বিদ্যালয় স্থাপন, ৪৪ হাজার শিক্ষক নিয়োগ ও চাকুরী সরকারীকরণ, ৫ম শ্রেণী পর্যন্ত শিক্ষার্থীদের বিনামূল্যে বই ও গরিব মেধাবী শিক্ষার্থীদের পোষাক প্রদানের ব্যবস্থা করা হয়েছিল। তাঁরই পদাঙ্ক অনুসরণ করে বঙ্গবন্ধু কন্যা প্রধানমন্ত্রী শেখ হাসিনার আজকের শিক্ষার্থীরা বছরের প্রথমদিনেই বই উৎসবের মাধ্যমে বিনামূল্যে বই পায়। তাই শিক্ষার্থীদের দেশপ্রেমের মূল্যবোধ জাগ্রত করতে হবে। তাদেরকে জাতির পিতা বঙ্গবন্ধু শেখ মুজিবুর রহমান, মহান মুক্তিযুদ্ধ ও বাংলাদেশ সম্পর্কে জানাতে হবে।

উপমন্ত্রী বলেন, নতুন প্রজন্মের মেধাবী প্রতিনিধিরাই আগামী দিনের স্মার্ট বাংলাদেশকে নেতৃত্ব দিবে। আজকের শিক্ষার্থীরা উচ্চ শিক্ষা গ্রহণ করে মানুষের কল্যাণে কাজ করে দেশকে এগিয়ে নিবে। শিক্ষার্থীদের মানবিক ও সৎ মানুষ হিসেবে গড়ে তুলতে হবে।আদর্শবান শিক্ষকরাই সমাজের দর্পণ। একজন আদর্শবান শিক্ষক সমাজের পথ প্রদর্শকের ন্যায় পিছিয়ে থাকা জনগোষ্ঠীকে সঠিক পথের সন্ধান দিতে পারেন। তাই শিক্ষকদের এসব ব্যাপারে বলিষ্ঠ ভূমিকা রাখতে হবে।

ভেদরগঞ্জ উপজেলা চেয়ারম্যান আলহাজ্ব মো. হুমায়ুন কবির মোল্যার সভাপতিত্বে সমাবেশে উপস্থিত ছিলেন ভেদরগঞ্জ উপজেলা নির্বাহী কর্মকর্তা আবদুল্লাহ আল মামুন ও মাধ্যমিক শিক্ষা কর্মকর্তা একেএম জাহাঙ্গীর আলম।

#

গিয়াস/জুলফিকার/রবি/সাঈদা/শামীম/২০২৩/১৫১৫ ঘণ্টা

তথ্যবিবরণী                                                                                          নম্বর : ৬৩৯

**দেশের অর্থনীতিতে প্রবাসীদের অবদান অনস্বীকার্য**

**-প্রবাসী কল্যাণমন্ত্রী**

ঢাকা, ৫ ফাল্গুন (১৮ ফেব্রুয়ারি) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, দেশের অর্থনীতিতে প্রবাসীদের অবদান অনস্বীকার্য। এসকল প্রবাসীদের সম্মাননা প্রদান আগামীতে বৈধ পথে রেমিট্যান্স প্রেরণ বাড়বে।

মন্ত্রী ১৬ ফেব্রুয়ারি সংযুক্ত আরব আমিরাতের দুবাইয়ে ৫২ জন প্রবাসী ও ৩৯ জন সিআইপিকে রেমিট্যান্স অ্যাওয়ার্ড প্রদান অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, প্রবাসীদের কষ্টার্জিত রেমিট্যান্স যাতে বৈধ পথে দেশে পাঠানো হয় সে বিষয়ে সকলকে সচেতন হতে হবে। বৈধ উপায়ে রেমিট্যান্স পাঠালে দেশের অর্থনীতি লাভবান হবে, দেশ এগিয়ে যাবে। ইউএইতে প্রবাসীদের জন্মনিবন্ধন, পাসপোর্ট সংশোধসহ বিভিন্ন প্রস্তাবনার বিপরীতে তিনি বলেন, সেবা সহজীকরণে শীঘ্র বিভিন্ন মন্ত্রণালয়ের সমন্বয়ে উদ্যোগ নেয়া হবে। আর রমজানের আগে অনুষ্ঠিতব্য দু’দেশের বৈঠকেও অন্যান্য বিষয় আলোচনা হবে। প্রধানমন্ত্রী ঘোষিত সর্বজনীন পেনশন স্কিমে প্রবাসীরাও অন্তর্ভুক্ত। তাই যথাসময়ে সেই সুবিধা গ্রহণে তারাও লাভবান হবেন।

ইউএইতে নিযুক্ত বাংলাদেশের রাষ্ট্রদূত মো. আবু জাফরের সভাপতিত্বে অনুষ্ঠান সঞ্চালনা করেন বাংলাদেশ কনস্যুলেটের প্রথম সচিব (শ্রম) ফকির মনোয়ার হোসেন।

#

রাশেদ/জুলফিকার/রবি/সাঈদা/শামীম/২০২৩/১৪৩৬ ঘণ্টা